

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | Nr.11 | 2025. gada 26. jūnijā  |

**21.**

**Par finansējuma piešķiršanu VII Starptautiskajam Operetes festivālam Ikšķilē**

 Ogres novada pašvaldībā 2025. gada 10. jūnijā saņemts nodibinājuma “Latvijas operetes fonds”, reģ. Nr. 40008212349, iesniegums (reģistrācijas Nr. 2- 4.1/3244) ar lūgumu atbalstīt VII Starptautisko Operetes festivālu Ikšķilē, piešķirot līdzfinansējumu 15 000 EUR (piecpadsmit tūkstoši *euro*) apmērā.

 Ikšķiles pilsētas un Ogres novada iedzīvotājiem un viesiem, dzīves kvalitātes veicināšanai, Ogres novada vasaras kultūras programmas ietvaros 2025. gada 10. - 16. augustā notiks VII Starptautiskais Operetes festivāls Ikšķilē, kura mērķi ir: veicināt kvalitatīvas un profesionāli augstvērtīgas kultūras dzīves attīstību Ikšķilē un visā Ogres novadā; attīstīt starpkultūru sakarus un rosināt starptautiskās sabiedrības interesi par Ikšķiles, Ogres novada kultūras dzīvi un īpaši par operetes un visu muzikālā teātra žanru kultūru; sekmēt Latvijas kultūras dzīves iekļaušanos Eiropas festivālu un pasaules kultūras apritē; veicināt operetes žanra popularitāti Latvijā, - saglabāt un attīstīt kultūras mantojumu žanra jomā; sekmēt Latvijas skatuves mākslas žanrā darbojošos radošā potenciāla profesionālo attīstību un reprezentāciju, stiprinot žanra profesionālo ilgtspēju.

 VII Starptautiskais Operetes festivāls Ikšķilē piedāvās krāšņu un daudzpusīgu programmu, kurā apvienojas klasiskā operetes tradīcija ar inovatīviem džeza elementiem. Šogad festivāla apmeklētājiem būs iespēja izbaudīt trīs brīnišķīgus pasākumus - muzikālu prelūdiju ar jaunajiem talantiem, starptautiski atzītā Peter Sarik džeza trio koncertu un krāšņu GALĀ koncertu ar māksliniekiem no Budapeštas Valsts Operetes teātra (Ungārija), Kauņas Valsts Muzikālā teātra (Lietuva), Cīrihes Operteātra (Šveice), Operetes teātra (Latvija). Festivāla īpašais viesis Peter Sarik Trio no Ungārijas - viens no vadošajiem džeza ansambļiem Eiropā, kas divreiz ieguvis Ungārijas Grammy balvu.

 Starptautiskais Operetes festivāls jau izveidojies par gaidītu notikumu, par tradīciju, ar kuru Ikšķile un Ogres novads ir ievērojams kultūras cienītāju auditorijai, iegūstot starptautisku skanējumu. Ikšķilē, Ogres novadā rezidējošais festivāls, unikāls visā Baltijā, ir kļuvis par stabilu tradīciju Latvijas kultūras dzīvē.

 Pamatojoties uz Ogres novada pašvaldības 2024. gada 27. jūnija saistošo noteikumu Nr. 25/2024 “Ogres novada pašvaldības nolikums” 94. punktu, Ogres novada pašvaldības 2025. gada 27. marta saistošo noteikumu Nr. 13/2025 “Par finansiāla atbalsta piešķiršanas kārtību pilsoniskās sabiedrības organizācijām (biedrībām un nodibinājumiem) kultūras un sporta projektiem Ogres novadā” (turpmāk – Noteikumi Nr. 13/2025) 6.1., 6.5., 7.1. apakšpunktu, 13. punktu, Ogres novada pašvaldības 2025. gada 30. janvāra saistošajiem noteikumiem Nr. 1/2025 “Par Ogres novada pašvaldības 2025. gada konsolidēto budžetu”, Pašvaldības finansiālā atbalsta pilsoniskās sabiedrības organizāciju (biedrību un nodibinājumu) rīkotajām aktivitātēm kultūras un sporta jomā Ogres novadā pieteikumu izvērtēšanas komisijas 2025. gada 13. jūnija lēmumu Nr. 2,

**balsojot: ar 20 balsīm "Par" (Andris Krauja, Artūrs Mangulis, Dace Māliņa, Dace Veiliņa, Daiga Brante, Dainis Širovs, Dzirkstīte Žindiga, Egils Helmanis, Gints Sīviņš, Ilmārs Zemnieks, Indulis Trapiņš, Jānis Iklāvs, Jānis Siliņš, Kaspars Bramanis, Pāvels Kotāns, Raivis Ūzuls, Rūdolfs Kudļa, Santa Ločmele, Toms Āboltiņš, Valentīns Špēlis), "Pret" – nav, "Atturas" – nav, "Nepiedalās" – 1 (Atvars Lakstīgala),**

*Atvars Lakstīgala balsojumā nepiedalās, ievērojot likumā “Par interešu konflikta novēršanu valsts amatpersonu darbībā” paredzētos lēmumu pieņemšanas ierobežojumus,*

Ogres novada pašvaldības dome **NOLEMJ:**

1. **Piešķirt** nodibinājumam “Latvijas operetes fonds”, reģ. Nr. 40008212349, juridiskā adrese: Vaļņu iela 9 – 5, Rīga, LV-1050, finansējumu 15 000 EUR (piecpadsmit tūkstoši *euro*). Finansējums novirzāms VII Starptautiskā Operetes festivāla Ikšķilē operetes orķestra mūziķu honorāru segšanai, nodrošinot augstvērtīgu GALĀ koncerta un Valšu vakara muzikālo izpildījumu.
2. Šā lēmuma 1. punktā minēto finansējumu piešķirt no Ogres novada pašvaldības 2025. gada budžeta valdības funkcijām 08.29001 “Kultūras aktivitātes/pasākumi”.
3. Uzdot Ogres novada pašvaldības Centrālās administrācijas Juridiskajai nodaļai sagatavot un organizēt līguma slēgšanu par finansējuma piešķiršanu un izlietošanu.
4. Kontroli par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E. Helmaņa paraksts)